C 331/17

Публикация на заявление за одобрение на изменение, което не е несъществено, в продуктовата спецификация съгласно член 50, параграф 2, буква а) от Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни

(2020/C 331/12)

Настоящата публикация предоставя право на възражение срещу заявлението за изменение в съответствие с член 51 от Регламент (ЕС) № 1151/2012 на Европейския парламент и на Съвета (1) в срок от три месеца от датата на нейното публикуване.

ЗАЯВЛЕНИЕ ЗА ОДОБРЕНИЕ НА ИЗМЕНЕНИЕ, КОЕТО НЕ Е НЕСЪЩЕСТВЕНО, В ПРОДУКТОВАТА СПЕЦИФИКАЦИЯ НА ЗАЩИТЕНИ НАИМЕНОВАНИЯ ЗА ПРОИЗХОД/ЗАЩИТЕНИ ГЕОГРАФСКИ УКАЗАНИЯ

Заявление за одобрение на изменение в съответствие с член 53, параграф 2, първа алинея от Регламент (ЕС) № 1151/2012

„CORNOUAILLE“

ЕС №: PDO-FR-0043-AM02 — 19.4.2019

ЗНП (X) ЗГУ ( )

1. Група заявител и законен интерес

Organisme de défense et de gestion du cidre AOC Cornouaille

Chambre d'agriculture — Kergadalen 29590 Saint-Segal FRANCE

Тел. +33 298524801

Електронна поща: odgcornouaille@gmail.com

Групата е съставена от производители на ябълки и производители на ябълково вино „Cornouaille“. Поради това тя има право да подаде заявлението за изменение.

2. Държава членка или трета държава

Франция

3. Рубрика от продуктовата спецификация, която подлежи на изменение/изменения

☐ Наименование на продукта

☒ Описание на продукта

☒ Географски район

☒ Доказателство за произход

☒ Метод на производство

☒ Връзка

☒ Етикетиране

☒ Друго: Актуализиране на данните за контакт на групата и на компетентната служба на държавата членка, информация относно контролния орган, връзка, национални изисквания, редакционни изменения в раздел „Географски район“.

4. Вид на изменението/измененията

☐ Изменение на продуктовата спецификация на регистрирано ЗНП или ЗГУ, което не следва да се квалифицира като несъществено в съответствие с член 53, параграф 2, трета алинея от Регламент (ЕС) № 1151/2012

☒ Изменение на продуктовата спецификация на регистрирано ЗНП или ЗГУ, за което не е публикуван единен (или равностоен на него) документ, което не следва да се квалифицира като несъществено в съответствие с член 53, параграф 2, трета алинея от Регламент (ЕС) №1151/2012

5. Изменение/изменения

При липсата на предишна публикация на единен документ настоящите изменения се отнасят единствено до продуктовата спецификация. Единният документ съдържа елементите, включени в изменената продуктова спецификация.

5.1. Рубрика „Описание на продукта“

— Разпоредбата

„„Cornouaille“ е ябълково вино, приготвено по специфична технология (cidre bouché). То е непастьоризирано и негазирано, произведено от чист сок от ябълки за ябълково вино от местни и традиционни сортове от идентифицирани овощни градини, намиращи се в географския район“

се заменя със следното:

„„Cornouaille“ е шумящо ябълково вино, получено чрез вторична ферментация в бутилка, непастьоризирано и негазирано. То е произведено от чист сок от ябълки за ябълково вино от местни и традиционни сортове от идентифицирани овощни градини, намиращи се в географския район.“.

Терминът „ябълково вино, приготвено по специфична технология (cidre bouché)“, използван за определение на ябълковото вино, се заменя с „шумящо ябълково вино, получено чрез вторична ферментация в бутилка“. Изменението има за цел да се изясни понятието за по-добро разбиране.

— Добавя се подзаглавието „Органолептични характеристики“.

— Разпоредбата

„Ябълковото вино „Cornouaille“ е особено богато на танини, които му придават червеникав оранжево-кафяв цвят и характерен вкус.“

се заменя със следното:

„Ябълковото вино „Cornouaille“ е особено богато на танини, които му придават златист до оранжев цвят и характерен танинов вкус. То се отличава с добър баланс между сладост и горчивина.“.

Измененията имат за цел да уточнят и засилят органолептичното описание: терминът „червеникав оранжево-кафяв“ за описание на цвета се заменя с гама от нюанси „златист до оранжев“, което съответства по-добре на изменчивостта на тази характеристика на продукта. Добавя се определението „танинов“, за да се опише „характерният вкус“ на ябълковото вино „Cornouaille“. Изречението „То се отличава с добър баланс между сладост и горчивина.“ също се добавя, за да се опише по-добре богатството от вкусове на ябълковото вино „Cornouaille“.

— Добавя се също следният параграф, за да се допълни описанието на продукта: „Физикохимични характеристики: Ябълковото вино „Cornouaille“ има следните аналитични характеристики: — действително алкохолно съдържание по-високо от 3,5 % об.; — общо алкохолно съдържание по-високо от 6 % об.; — съдържание на захари по-високо или равно на 20 g/l; — налягане на ябълковото вино в бутилката: най-малко 1,5 bar при 20 °C или 3 g CO2“.

5.2. Рубрика „Географски район“

— Изречението

„Производството на ябълки и производството на ябълково вино, включително отстраняването на утайката, при необходимост, задължително се осъществяват в географския район, одобрен от Националния институт за произхода и качеството (Institut national de l’origine et de la qualité) на заседанията на компетентния национален комитет, проведени на 7 и 8 ноември 1995 г. и на 11 септември 2014 г.“

се добавя, за да се посочат ясно етапите, които задължително трябва да бъдат осъществени в географския район, както и датите, на които органите са взели съответните решения за това.

— Следните параграфи от регистрираната продуктова спецификация, които описват географския район: „Географският район на производство и приготвяне на ябълково вино с право да използва наименованието за произход „Cornouaille“ е разположен в департамент Finistère и съответства на част от някогашното графство Cornouaille в регион Bretagne. Определеният район включва районите на Cornouaille, които са най-известни с производството на ябълково вино и които се отличават с точно определени характеристики на климата и почвите. Поради това в него са включени южната част на Cornouaille и долината на река Aulne.“

се изменят и заменят със списъка на общините (въз основа на официалния географски кодекс за 2017 г.), които съставляват района, за да се определят по-точно границите му. Новата формулировка е следната:

„Периметърът на този географски район обхваща територията на следните 40 общини, въз основа на официалния географски кодекс за 2017 г. Департамент Finistère: целите общини: Argol, Bénodet, Clohars-Carnoët, Clohars-Fouesnant, Combrit, Concarneau, Ergué-Gabéric, Le Faou, La Forêt-Fouesnant, Fouesnant, Gouesnach, Landévennec, Mellac, Moëlan-sur-Mer, Névez, Peumérit, Pleuven, Plogastel-Saint-Germain, Plomelin, Plonéour-Lanvern, Plovan, Pluguffan, Pont-l’Abbé, Pouldreuzic, Quimperlé, Rédené, Rosnoën, Saint-Evarzec, Saint-Jean-Trolimon, Tréguennec, Trégunc, Tréméoc, Tréogat. част от територията на общините: Arzano (участъци ZD, ZH, ZI), Crozon (участъци DL и ZA), Elliant (участъци H1, H2, I4), Quimper (частта, съответстваща на територията на бившата община Ergué-Armel), Riec-sur-Bélon (участъци YD и YI), Saint-Coulitz (участък A2), Telgruc-sur-Mer (участък ZA).“.

— Географският район се разширява с две съседни на настоящия район общини (Crozon и Telgruc-sur-mer), както и с допълнителна част от община Riec-sur-Belon. Тези общини и този раздел отговарят на критериите за определяне на границите на регистрирания понастоящем район.

— Добавя се изречението „Картографските документи, изобразяващи географския район, са достъпни на уебсайта на Националния институт за произхода и качеството“, за да бъде информиран читателят за предоставянето на разположение на тези данни.

— Освен това рубриката „Географски район“ се допълва с условията за подбор и идентификация на парцелите, в които могат да бъдат произвеждани ябълки, предназначени за производството на ябълково вино „Cornouaille“. Добавят се следните изречения:

„Ябълките, предназначени за производство на ябълково вино с наименование за произход „Cornouaille“, произхождат от овощни градини, намиращи се в географския район и отговарящи на критериите за идентификация, свързани с местоположението на насажденията, одобрени от Националния институт за произхода и качеството на заседанието на компетентния национален комитет, проведено на 22 и 23 май 1997 г. Всеки производител, който желае дадена овощна градина да бъде съответно идентифицирана, отправя искане за това до службите на Националния институт за произхода и качеството преди 1 април на годината на реколтата. Списъкът с новите идентифицирани овощни градини се одобрява всяка година от компетентния национален комитет на Националния институт за произхода и качеството след съответно становище от експертната комисия, назначена за тази цел. Списъците с критериите и идентифицираните овощни градини са достъпни в службите на Националния институт за произхода и качеството и в групата.“.

5.3. Рубрика „Доказателство за произход“

— Параграфът

„Графство Cornouaille дължи името си на коренното население от югозападната част на бившата римска провинция Британия (Великобритания), което го завладяло, като по този начин заместило гало-римското управление. Графство Cornouaille, макар и изчезнало от административната карта, остава живо чрез своите специфични обичаи, език и фолклор. То представлява част от департамент Finistère. Отглеждането на ябълкови дървета се практикува в Cornouaille още от 6. век, за което свидетелстват разказите за живота на St Guénolé, основател на абатството Landevennec (долината на Aulne-Finistère). От 14. век производството на ябълково вино в графството се развива въз основа на новите сортове ябълкови дървета с плодове, богати на танини, идващи от Галисия (Испания) и от Северна Африка благодарение на засилените търговски отношения по море. В допълнение към антисептичната им роля, танините улесняват бистренето на мъстта чрез естествено избистряне, което гарантира по-добър контрол на ферментацията, като тази техника е характерна за традиционното ябълково вино в северозападните райони на Франция. С течение на времето са селекционирани висококачествени местни сортове, приспособени към местния климат. В много писмени документи до края на 19. век могат да се открият свидетелства за известността на ябълковото вино от Cornouaille (долината на река Aulne, Fouesnant, Clohars-Carnoêt, Pays Bigouden …), която, макар и леко позасенчена поради промените в селските райони в регион Bretagne, настъпили между двете световни войни през 20. век, запазва солиден престиж сред потребителите.“

се заличава, тъй като той не съответстваше на предмета на тази част.

Той се заменя със следния текст:

„Документното проследяване, въведено от самата овощна градина и в продължение на целия процес на производство на ябълковото вино „Cornouaille“, както и определената процедура за аналитичен и органолептичен контрол позволяват да се гарантира проследяването на продукта до предлагането му на пазара. 4.1. Задължения за деклариране 4.1.1. Декларация за идентификация на операторите Всеки оператор, който желае да участва изцяло или частично в производството на ябълки и ябълково вино „Cornouaille“, е длъжен да представи декларация за идентификация. Декларацията за идентификация включва елементите, описващи парцелите и оборудването, използвани за производство на продукта с наименование за произход, и ангажимента за спазване на продуктовата спецификация на наименованието за произход. Декларацията за идентификация се изпраща на групата, която информира контролния орган. Преди началото на операциите одобреният оператор уточнява всяка промяна. ОПЕРАТОРИ ОПИСАНИЕ НА ПРОИЗВОДСТВЕНОТО ОБОРУДВАНЕ ДАТА НА ПОДАВАНЕ Производители на плодове За всяка земеделска производствена единица: кадастрални номера на парцела/парцелите, брой дървета, година на засаждане, начин на отглеждане, сортове, разстояние между дърветата. План на овощната градина с разположение на сортовете Ако операторът желае да произвежда плодове през годината Х: преди 1 април на годината на реколтата за всеки нов парцел или изменение на земеделска производствена единица Производители на ябълково вино Адрес на мястото за съхранение на плодовете Адрес на производствения обект/обекти Наличие на приспособления за смилане или настъргване Наличие на приспособления за пресоване Преди производство с цел използване на защитено наименование за произход и най-късно до 1 септември на годината на реколтата, ако операторът желае да произвежда през годината Х 4.1.2. Декларация за използване на защитено наименование за произход Декларацията за използване на защитено наименование за произход се предава най-късно до 10-то число на месеца, следващ бутилирането. Тя съдържа: — датата и — бутилираните количества по партиди. Декларацията за използване на защитено наименование за произход се изпраща на групата, която информира контролния орган. 4.1.3. Обобщена декларация за закупуване на плодове Обобщената декларация за закупуване на плодове се попълва от всеки производител на ябълково вино, който е закупил плодове през пазарната година. Тя се изпраща ежегодно до 15 февруари на годината, която следва годината на реколтата, на групата, която информира контролния орган. Тя съдържа количествата закупени плодове по доставчици. 4.2. Поддържане на регистри 4.2.1. Регистри и документи, придружаващи плодовете По време на транспортирането им от доставчика до производителя на ябълково вино плодовете се придружават от документ, в който се посочват: — съответното наименование за произход — количеството — местността или парцелът — датата на реколтата. Операторите вписват в регистъра на реколтата: — датата на реколтата, — референтните номера на местността или парцела, — добитото количество и — сорта. 4.2.2. Регистър на производството В регистъра на производството се съдържат по-специално следните данни: — Методи за извличане на сока: — дата на варене, — използвани сортове и съответните количества, — гъстота и обем на получената мъст. — Приложени върху мъстта обработки по време на ферментацията — бутилиране, — дата на бутилиране, — купажиране на ферментационните смеси, — обем, — идентификатор на партидата. 4.3. Контрол на продукта В рамките на контрола на характеристиките на продукта с наименование за произход се прави аналитичен и органолептичен, визуален и вкусов анализ с цел да се гарантират качеството и типичният характер на ябълковото вино „Cornouaille“. Този контрол се извършва чрез вземане на проби. Пробите от ябълковото вино се вземат в края на минималния период на вторична ферментация.“.

Изменението е свързано с промените в националното законодателство и националната нормативна уредба и има за цел да опише въведената количествена и качествена система за проследяване. Уточняват се задълженията за деклариране на операторите (по-специално съдържанието на декларациите и техните адресати). Предвижда се по-специално:

— декларация за идентификация на операторите с оглед признаване на тяхната способност да изпълняват изискванията на продуктовата спецификация,

— декларация за използване на защитено наименование за произход,

— обобщена декларация за закупуване на плодове,

— уточнява се начинът за поддържане на регистрите, по-специално регистрите и документите, придружаващи плодовете, и регистъра на производството.

Тези декларации са необходими за запознаването, проследяването и контрола на продуктите, предназначени да бъдат предлагани на пазара с наименованието за произход.

5.4. Рубрика „Метод на производство“

Добавя се заглавието: 5.1 „Производство на плодове и сок“ и в този параграф:

— се добавя следното изречение: „Овощната градина се състои от всички ябълкови дървета в стопанството, чиито плодове могат да бъдат преработени за производството на ябълково вино „Cornouaille“.“,

за да се определи понятието за овощна градина и да се изясни равнището, на което се оценява спазването на правилата, свързани с овощната градина, а именно на ниво стопанството, а не на ниво парцел.

Добавя се подзаглавието: 5.1.1, „Сортов състав на овощната градина“ и в този параграф:

— Изречението „Сортовете ябълки се разпределят съгласно практиката в различни категории в зависимост от вкуса на мъстта: горчив, сладко-горчив, сладък и възкисел.“

се изменя, както следва:

„Сортовете ябълки се разпределят съгласно практиката в различни категории в зависимост от вкуса на мъстта: фенолен (горчив и сладко-горчив), сладък и възкисел.“

Категориите ябълки за ябълково вино с „горчив“ и „сладко-горчив“ вкус се прегрупират в категорията с „фенолен“ вкус, което съответства на настоящите практики в сектора на производство на ябълково вино.

— Изречението „Горчивите и сладко-горчивите сортове представляват 70 % от обема на всяка ферментационна смес.“ се премахва от тази част. Това правило се прехвърля към правилата за купажиране в точка 5.2.2, тъй като тази разпоредба се отнася до ферментационната смес, а не до овощните градини.

— Изречението „Ябълковото вино с контролирано наименование за произход „Cornouaille“ се произвежда в Cornouaille от местни и традиционни сортове ябълки за ябълково вино, които трябва да произхождат от идентифицирани овощни градини, намиращи се в района.“

се изменя, както следва: „Ябълковото вино „Cornouaille“ се произвежда от местни и традиционни сортове ябълки за ябълково вино.“

Изменението има за цел да опрости формулировката. Думите „които трябва да произхождат от идентифицирани овощни градини, намиращи се в района“ се премахват, доколкото, както е посочено по-долу, произходът на ябълките за ябълково вино и условията за подбор на парцелите, годни за производството на плодовете, вече са определени в рубриката „Географски район“.

— Списъкът на разрешените сортове, представен по-долу, се добавя към продуктовата спецификация, за да се определят по-добре разрешените местни и традиционни сортове:

„Разрешените сортове са следните: Фенолни сортове: Amère Saint-Jacques Avalou Bigouden Avalou Daoulas Bedan Beleien Botell Bihan Botell Stank Brank Kamm Bramtôt C’Huéro Briz C’Huero Gwenn C’Huero Ruz C’Huero Ruz Bihan C’Huero Ruz Mod Kozh C’Huero Ruz Per Lae Carabine Chevalier Jaune Douce Möen Dous Bloc’hig Dous Bras Dous-Rouz Dous-Rouz-Bihan Dous-Rouz-Bras Goarimig Ruz Jaketig Jambi Jeanne Renard Jobig Kermerrien Kroc’hen Ki или Peau de chien Marie Ménard Médaille d’or Penn du Perscao Prat Yod Rouz koumoullen Bihan Rouz Koumoulenn Bras Seac’h Biniou Stang-Ruz Trojenn Hir Ty Ponch Възкисели сортове: Briz Kannig Fil Jaune Fil rouge Judor Locard Vert Mirblaz Petit Jaune Rouget de dol Сладки сортове: Avalou Spoue Douce Koêtligné Dous Bihan“ Dous E Veg Briz Guillevig или Guillevic.

— Изречението

„С цел запазване на сортовото разнообразие се разрешава присъствието на местни сортове ябълки за ябълково вино, които не са изброени по-горе, в рамките на най-много 20 % от площта на овощните градини. Тези сортове се считат за фенолни.“

се добавя, за да се отчете съществуващото спонтанно сортово разнообразие, което не позволява да се изброят местните сортове по напълно изчерпателен начин, както и за да се запази това разнообразие, което представлява интересен генетичен запас.

— Добавя се следната разпоредба: „Делът на площите със засадени ябълкови дървета, принадлежащи към фенолните сортове, е по-голям или равен на 70 % от цялата площ на овощната градина, а делът на площите със засадени ябълкови дървета, принадлежащи към възкиселите сортове, е по-малък или равен на 15 % от цялата площ на овощната градина“.

Това правило има за цел да се приведат засадените площи в съответствие с правилата за съотношението на различните категории ябълки във ферментационните смеси.

Добавя се подзаглавието: 5.1.2. „Начин на отглеждане“ и към този параграф:

— се добавя следният параграф: „Овощните градини са с максимална гъстота на засаждане: — за високостеблените ябълкови дървета: 250 дървета на хектар с минимално разстояние от 6 m между дърветата; — за нискостеблените ябълкови дървета: 750 дървета на хектар.“

В него се описват двата разрешени начина за отглеждане на овощните градини: високостеблени и нискостеблени дървета.

— Добавят се следните разпоредби: „Овощната градина се поддържа по начин, който да осигури добри цялостни условия за отглеждане на дърветата, което включва контрол на развитието на дърветата и затревяването на почвата, както и борба с белия имел по ябълковите дървета. Забранява се напояването от момента на встъпване на дърветата в плододаване. Овощните градини, в които се отглеждат високостеблени дървета, са затревени, освен около самите дървета, където може да се извършва плевене в радиус най-много 0,50 m. Овощните градини, в които се отглеждат нискостеблени дървета, са затревени, освен в самия ред, където може да се извършва плевене върху ивица с широчина най-много 1,00 m.“

Тези разпоредби описват правилата за отглеждане на овощните градини, които позволяват производството на ябълки с търсеното качество за производство на ябълково вино „Cornouaille“. Те се отнасят до поддържането на дърветата, забраната за напояване и контрола на затревяването. В действителност, както е обяснено в частта „Връзка с географския район“, затревяването, което е причина за това ябълковите дървета и тревата да се конкурират, ограничава растежа на дърветата и допринася за получаването на плодове, които са богати на захари и танини. Що се отнася до напояването, то е разрешено само за младите дървета. Валежите в района покриват нуждите от вода на дърветата, встъпили в плододаване.

Добавя се подзаглавието: 5.1.3. „Прибиране на реколтата и съхранение“ и в този параграф:

— Разпоредбите

„Прибирането на реколтата от ябълки за ябълково вино трябва да става когато те са добре узрели. Съхранението им се извършва поотделно по сортове в съдове, позволяващи циркулация на въздуха, в очакване на достатъчна зрялост за варене.“

се заменят с:

„Прибирането на реколтата от ябълки става, когато те са добре узрели, като всеки сорт се събира поотделно. Различните сортове ябълки се съхраняват по начин, който позволява те да бъдат разграничени количествено по време на пресоването. В момента на извличането на сока плодовете са добре съхранени.“.

Изменението има за цел да се опрости формулировката, като се разграничат критериите, приложими към прибирането на реколтата и към съхранението. Прибирането на реколтата сорт по сорт, както и проследимостта на ябълките по време на съхранението позволяват да се гарантира проследимостта на суровината и спазването на правилата за купажиране на ферментационните смеси. Задължението за способ, състоящ се в описание на методите за съхранение на ябълките, се заменя със задължение за резултат относно състоянието на плодовете при използването им.

Добавя се подзаглавието: 5.1.4. „Производителност на овощните градини и встъпване в плододаване“ и към този параграф:

— се добавя параграфът „Средният максимален добив от овощните градини, встъпили в плододаване, се проверява чрез съотношението между средното количество произведени плодове от последните две реколти и използваната площ на идентифицираните парцели. Тази площ се получава чрез умножение на общия брой дървета, встъпили в плододаване, по средната прогнозна площ на всяко дърво, определена въз основа на разстоянието между дърветата по време на засаждането в реда и между редовете.“.

Начинът на изчисляване на добивите е преразгледан, за да се отчете явлението редуване при плододаването: ябълковите дървета за ябълково вино обикновено дават голямо количество плодове всяка втора година и по-малко количество през следващата година. Поради това добивът се коригира в рамките на две последователни години, като става въпрос за „среден добив“.

— Параграфът

„Добивите от тези овощни градини не трябва да надвишават 20 t от хектар овощна градина, встъпила в плододаване, за овощните градини с високостеблени дървета, и 30 t от хектар овощна градина, встъпила в плододаване, за овощните градини с нискостеблени дървета.“

се заменя със следното:

„Средният максимален добив от овощни градини, встъпили в плододаване, се определя на:

— 25 t ябълки или 187,50 hl мъст от хектар за овощните градини, в които се отглеждат високостеблени дървета;

— 30 t ябълки или 225 hl мъст от хектар за овощните градини, в които се отглеждат нискостеблени дървета.“.

Формулировката е преразгледана, за да бъде улеснен прочитът ѝ. Включено е понятието за среден добив, представено по-горе. Средният максимален добив при отглеждане на високостеблени дървета става 25 t, за да се вземат предвид наблюдаваните добиви. Освен това добивът, изразен в тонове ябълки, се допълва от равностойността му в хектолитри мъст, за да бъде улеснен контролът.

— Параграфът

„Младите ябълкови дървета не се вземат предвид за производството на плодове, предназначени за производството на ябълково вино с наименованието за произход „Cornouaille“, до:

— седмата година след годината, в която засаждането е извършено преди 31 май, за високостеблените дървета;

— третата година след годината, в която засаждането е извършено преди 31 май, за нискостеблените дървета.“

се добавя. Изменението има за цел да уточни точно откога младите насаждения се вземат предвид при изчисляването на добива. Възможните произведени количества са много малки преди 3-ата година за нискостеблените дървета, и 7-ата година за високостеблените дървета.

Добавя се подзаглавието: 5.1.5. „Извличане на сок, пресоване, операции, осъществявани върху мъстта“ и в този параграф:

— Параграфът „Ябълките за ябълково вино се смилат или настъргват. Не се разрешава добавяне на вода.“

се изменя, както следва: „Ябълките за ябълково вино се смилат или настъргват, за да се получи пулп, след това се пресоват. Не се разрешава добавяне на вода.“.

Измененията имат за цел да бъдат изяснени етапите на производство.

— Добавя се следната разпоредба: „Забранява се пресоването чрез разбъркване на пулпа с червячно зъбно колело.“.

Изменението забранява метод на извличане, който би имал отрицателно въздействие върху качеството на получените сокове.

— Добавя се следната разпоредба: „Получената мъст е с богато естествено минимално съдържание на захари — 108 g/l.“.

Този критерий позволява да се гарантира зрелостта на използваните ябълки.

Добавя се подзаглавието: 5.2.1. „Ферментация“ и в този параграф:

— Параграфът „Бистренето на мъстта е задължително и може да се получи само чрез традиционния метод на избистряне.“

се заменя със следния текст: „Бистренето на мъстта е задължително и може да се получи само чрез избистряне, осъществено по естествен път или улеснено чрез използване на соли за избистряне и специфични ензими, разрешени от действащите нормативни разпоредби.“.

Изменението има за цел да поясни разрешените обработки.

— Изречението „Ферментацията на мъстта се осъществява бавно.“

се допълва, както следва:

„Ферментацията на избистрената мъст се осъществява бавно без добавяне на вещества, предназначени да благоприятстват или забавят развитието на дрожди.“.

С изменението се уточняват условията, които трябва да се спазят, за осъществяване на първичната ферментация.

— Изреченията

„Забранява се всяка операция, която води до изменение на естественото съдържание на захари на мъстта.“ и „Забраняват се подслаждането, пастьоризацията и газирането.“

се сливат, така че се получава следното изречение: „По време на всички етапи от производството се забраняват пастьоризацията и всяка операция, която има за цел изменение на естественото съдържание на захари или цвета на мъстта и на ябълковото вино.“.

Изменението има за цел да изброи забранените обработки при производството на ябълково вино „Cornouaille“. Тъй като цветът е типична характеристика на ябълковото вино със ЗНП „Cornouaille“, неговото изменение също се забранява. Посочените методи са забранени както по отношение на мъстта, така и на ябълковото вино, по време на всички етапи от производството. Що се отнася до забраната за газиране, която е спомената в точка 5.2.2. относно бутилирането и вторичната ферментация, тя не засяга етапа на първичната ферментация.

Добавя се подзаглавието: 5.2.2 „Бутилиране и вторична ферментация“ и в този параграф:

— се добавя разпоредбата „Бутилирането се извършва най-малко шест седмици след пресоването.“.

Разпоредбата има за цел да се гарантира, че мъстта е преминала през първична алкохолна ферментация на ферментационната смес, преди да бъде бутилирана.

— Изречението „Купажирането на сортовете може да бъде осъществено само в момента на смилането или настъргването или чрез смесване на мъстта или на ябълковото вино в процес на ферментация.“ се заличава, тъй като е имплицитно, купажирането задължително се осъществява преди бутилиране.

— Разпоредбата „Горчивите и сладко-горчивите сортове представляват 70 % от обема на всяка ферментационна смес.“

се заменя със следното:

„Ябълковото вино, което е готово да бъде бутилирано за осъществяване на вторичната ферментация, е резултат от смесването на ябълки, събрани и използвани през една и съща пазарна година, при което при използването им:

— делът на ябълките от фенолни сортове е по-голям или равен на 70 %;

— делът на ябълките от възкисели сортове е по-малък или равен на 15 %;

— делът на ябълките от местни сортове е по-малък от 20 %;

— делът на ябълките от един и същ сорт за ябълково вино е по-малък или равен на 60 %.“.

Правилата за купажиране стават по-стриктни, за да може по-добре да се регламентира органолептичният профил на готовия продукт с наименование за произход. Разпоредбата относно горчивите и сладко-горчивите сортове, тоест фенолни, се запазва и допълва с критерии за останалите видове ябълки.

— Добавя се следната разпоредба „Бутилирането се осъществява най-късно до 31 октомври на годината, която следва годината на реколтата.“.

Крайната дата на срока за бутилиране се използва, за да се избегнат промените в характеристиките на бутилираното ябълково вино.

— Изречението „Вторичната ферментация трябва да се получи чрез ферментация в бутилка на част от остатъчните захари“ се изменя, както следва: „Вторичната ферментация трябва да се получи чрез ферментация в бутилка на част от остатъчните захари, евентуално след добавяне на активни сухи дрожди.“.

Изменението изяснява възможността за добавяне на активни сухи дрожди, което позволява по-добър контрол на подновяването на ферментацията и успешното осъществяване на вторичната ферментация в бутилка.

— Разпоредбата „Продължителността на вторичната ферментация в бутилка е най-малко шест седмици.“ се добавя, за да бъдат оставени бутилките да почиват през времето, необходимо за вторичната ферментация.

— Разпоредбата „Ябълковото вино не може да бъде пускано в обращение между операторите или предлагано на пазара за консумация от потребителите, преди да е изтекъл минималният период на вторична ферментация.“ се добавя, за да се уточни, че ябълковото вино „Cornouaille“ не може да се предлага на пазара преди изтичането на този период от 6 седмици.

Добавя се подзаглавието: 5.2.3. „Методи за отстраняване на утайката“ и в този параграф се добавя:

„След изтичане на минималния период на вторична ферментация утайката може да бъде отстранена:

— или чрез дегоржиране;

— или чрез изобарометрична филтрация, наричана „от бутилка в бутилка“;

— или чрез декантиране в обединяващ съд и изобарометрична филтрация.“.

Изменението има за цел да разреши отстраняването на утайката на ябълковото вино „Cornouaille“. Тази техника позволява по-добър контрол на производствения процес на ябълковото вино „Cornouaille“ във времето и запазване на специфичните органолептични характеристики. Утайката, която е еквивалентна на винените утайки при пенливите вина, понякога е причина за поява на нежелани вкусове в ябълковото вино.

5.5. Рубрика „Елементи, указващи връзката с географския район“

Тази глава е преформулирана почти изцяло. Сега тя е организирана в три части, за да се определят по-добре спецификите на географския район, спецификите на продукта и причинно-следствената връзка. Става въпрос само за изменения в текста, които не водят до изменение по същество.

5.6. Рубрика „Етикетиране“

— Добавят се следните изречения: „Ябълковото вино „Cornouaille“ може да бъде декларирано след производство, да се предлага на потребителите, да се доставя, предлага за продажба или продава само ако в декларациите, обявите, проспектите, етикетите, фактурите, върху всякакъв вид съдове е изписано горното наименование, придружено от обозначението „защитено наименование за произход“. Наименованието за произход и обозначението „защитено наименование за произход“ се изписват с видими, четливи, незаличими и достатъчно големи букви, така че да бъдат ясно различими от всички останали писмени или графични указания.“.

Изменението има за цел да се уточнят начините за изписване на наименованието за произход и обозначението „защитено наименование за произход“.

— Изречението „Обозначението „контролирано наименование за произход“ трябва да бъде разположено непосредствено под името на контролираното наименование за произход без какъвто и да е друг текст между тях“, се изменя, както следва: „Върху етикета обозначението „защитено наименование за произход“ трябва да стои непосредствено под името на защитеното наименование за произход без какъвто и да е друг текст между тях.“.

Думата „контролирано“ се заменя със „защитено“ с оглед привеждане в съответствие с европейската нормативна уредба.

5.7. Рубрика „Други“

— Компетентна служба в държавата членка

Текстът:

„Institut national des appellations d'origine 138, avenue des Champs-Elysées 75008 Paris FRANCE Тел. +33 153898000 Факс +33 142255797“

се заменя със следния текст:

„Institut national de l’origine et de la qualité (INAO) Arborial — 12, rue Rol-Tanguy TSA 30003 — 93555 Montreuil Cedex FRANCE Тел. +33 173303800 Факс +33 173303804 Електронна поща: info@inao.gouv.fr“

Изменението има за цел да се актуализират и допълнят наименованието и данните за контакт на INAO.

— Група заявител

Текстът:

„Наименование: Comité Cidricole de Développement et de Recherche Fouesnantais et Finistérien (CIDREF) Адрес: 5, allée Sully — 29 322 QUIMPER CEDEX — FRANCE Състав: CIDREF е професионален синдикат, обединяващ производителите на ябълки и производителите на ябълково вино „Cornouaille“. Създаден на 13 октомври 1980 г., в днешни дни той наброява около шестдесет членове.“

се заменя със следното:

„Наименование: Organisme de défense et de gestion du cidre AOC Cornouaille Адрес: Chambre d'agriculture — Kergadalen — 29590 SAINT-SEGAL — FRANCE Тел. +33 298865993 Електронна поща: odgcornouaille@gmail.com Състав: Синдикатът е съставен от производители на ябълки и производители на ябълково вино „Cornouaille“.“.

Групата, която отсега нататък отговаря за ЗНП и е вносител на заявлението за изменение, е „Organisme de défense et de gestion du cidre AOC Cornouaille“. Поради това информацията относно групата „Comité cidricole de développement et de recherche fouesnantais et finistérien (CIDREF)“, подала заявлението за регистрация, се премахва и се заменя с наименованието на настоящата група.

— Вид продукт

Изречението „Клас 1.8. — Други продукти от приложение II: ябълково вино“ се заменя с „Клас 1.8. — Други продукти от приложение I към Договора (подправки и др.)“.

Класът, към който е причислено ЗНП, остава непроменен. Изменението има за цел да актуализира формулировката на клас 1.8.

— Рубрика 7 „Информация относно контролния орган“

Текстът:

„Institut national des appellations d'origine 138, avenue des Champs-Elysées 75008 Paris FRANCE Direction générale de la concurrence, de la consommation et de la répression des fraudes 59, boulevard Vincent Auriol Teledoc 251 75703 Paris cedex 13 FRANCE“

се заменя със следния текст:

„Institut national de l’origine et de la qualité (INAO) Адрес: Arborial — 12, rue Rol Tanguy TSA 30003 — 93555 Montreuil Cedex FRANCE Тел. +33 173303800 Факс +33 173303804 Електронна поща: info@inao.gouv.fr Direction générale de la concurrence, de la consommation et de la répression des fraudes (DGCCRF). Адрес: 59 Boulevard Vincent Auriol — 75703 Paris Cedex 13 — FRANCE Тел. +33 144871717 Факс +33 144973037 DGCCRF е дирекция към Министерството на икономиката.“

Изменението има за цел да се актуализират и допълнят наименованията и данните за контакт на официалните контролни органи (INAO и DGCCRF).

Добавя се следният параграф:

„В съответствие с разпоредбите на член 37 от Регламент (ЕС) № 1151/2012 проверката за съответствие с продуктовата спецификация преди предлагането на пазара се извършва от орган за сертифициране на продукти, като неговото наименование и данни за връзка са на разположение на уебсайта на INAO и в базата данни на Европейската комисия.“.

В този параграф се припомнят действащите условия за контрол на ЗНП.

— Рубрика 9 „Национални изисквания“

В съответствие със споменатата по-горе национална реформа на системата за контрол на наименованията за произход е добавена таблица с основните показатели, подлежащи на контрол, и начина за оценяването им.

ЕДИНЕН ДОКУМЕНТ

„CORNOUAILLE“

ЕС №: PDO-FR-0043-AM02 — 19.4.2019

ЗНП (X) ЗГУ ( )

1. Наименование/наименования

„Cornouaille“

2. Държава членка или трета държава

Франция

3. Описание на селскостопанския продукт или храната

3.1. Вид продукт

Клас 1.8. Други продукти от приложение I към Договора (подправки и др.)

3.2. Описание на продукта, за който се отнася наименованието в точка 1

„Cornouaille“ е шумящо ябълково вино, получено чрез вторична ферментация в бутилка, непастьоризирано и негазирано. То е произведено от чист сок от ябълки за ябълково вино от местни и традиционни сортове.

Органолептични характеристики:

Ябълковото вино „Cornouaille“ е особено богато на танини, които му придават златист до оранжев цвят и характерен танинов вкус. То се отличава с добър баланс между сладост и горчивина.

Физикохимични характеристики:

Ябълковото вино „Cornouaille“ има следните аналитични характеристики:

— действително алкохолно съдържание по-високо от 3,5 % об.;

— общо алкохолно съдържание по-високо от 6 % об.;

— съдържание на захари по-високо или равно на 20 g/l;

— налягане на ябълковото вино в бутилката: най-малко 1,5 bar при 20 °C или 3 g CO2“.

3.3. Фуражи (само за продукти от животински произход) и суровини (само за преработени продукти)

Ябълките за производство на ябълково вино „Cornouaille“ произхождат от овощни градини, намиращи се в географския район и идентифицирани като подходящи за производство на ябълково вино „Cornouaille“ въз основа на критериите, одобрени за наименованието.

Тези овощни градини са затревени с изключение на почвата около ствола на дървото (в радиус от 0,50 m или върху ивица от 1,00 m в реда), където може да се извършва плевене.

Ябълките са част от позитивен списък на местните сортове:

Фенолни сортове:

Amère Saint-Jacques Avalou Bigouden Avalou Daoulas Bedan Beleien Botell Bihan Botell Stank Bramtôt Brank Kamm C’Huéro Briz C’Huero Gwenn C’Huero Ruz C’Huero Ruz Bihan C’Huero Ruz Mod C’Huero Ruz Per Lae Carabine Chevalier Jaune Douce Möen Dous Bloc’hig Dous Bras Dous-Rouz Dous-Rouz-Bihan Dous-Rouz-Bras Goarimig Ruz Jaketig Jambi Jeanne Renard Jobig Kermerrien Kroc’hen Ki или Peau de chien Marie Ménard Médaille d’or Penn du Perscao Prat Yod Rouz koumoullen Bihan Rouz Koumoulenn Bras Seac’h Biniou Stang-Ruz Trojenn Hir Ty Ponch

Възкисели сортове:

Briz Kannig Fil Jaune Fil rouge Judor Locard Vert Mirblaz Petit Jaune Rouget de dol

Сладки сортове:

Avalou Spoue Douce Koêtligné Dous Bihan Dous E Veg Briz Guillevig или Guillevic.

С цел запазване на сортовото разнообразие се разрешава присъствието на местни сортове ябълки за ябълково вино, които не са изброени по-горе, в рамките на най-много 20 % от общата площ на овощната градина. Те се считат за фенолни сортове.

Фенолните сортове представляват най-малко 70 % от площта на овощната градина; възкиселите сортове представляват най-много 15 % от тази площ.

Всяка ферментационна смес е резултат от купажирането на ябълки от една и съща година на събиране на реколтата, която включва:

— най-малко 70 % ябълки от фенолни сортове,

— най-много 15 % ябълки от възкисели сортове,

— най-много 60 % ябълки от един и същ сорт,

— най-много 20 % ябълки от местни сортове, които не фигурират в списъка.

3.4. Специфични етапи на производството, които трябва да бъдат осъществени в определения географски район

Производството на ябълките и производството на ябълковото вино, включително отстраняването на утайката, ако е приложимо, задължително се осъществяват в географския район.

3.5. Специфични правила за рязане, настъргване, опаковане и др. на продукта, за който се отнася регистрираното наименование

—

3.6. Специфични правила за етикетиране на продукта, за който се отнася регистрираното наименование

Освен задължителните обозначения, предвидени в нормативната уредба относно етикетирането и представянето на хранителните продукти, етикетирането на ябълковото вино „Cornouaille“ включва наименованието за произход и обозначението „защитено наименование за произход“, изписани с видими, четливи, незаличими и достатъчно големи букви, така че да бъдат ясно различими от всички останали писмени или графични указания.

4. Кратко определение на географския район

Географският район се простира на територията на следните общини:

Департамент Finistère:

цялата територия на общините: Argol, Bénodet, Clohars-Carnoët, Clohars-Fouesnant, Combrit, Concarneau, Ergué-Gabéric, Le Faou, La Forêt-Fouesnant, Fouesnant, Gouesnach, Landévennec, Mellac, Moëlan-sur-Mer, Névez, Peumérit, Pleuven, Plogastel-Saint-Germain, Plomelin, Plonéour-Lanvern, Plovan, Pluguffan, Pont-l’Abbé, Pouldreuzic, Quimperlé, Rédené, Rosnoën, Saint-Evarzec, Saint-Jean-Trolimon, Tréguennec, Trégunc, Tréméoc, Tréogat.

част от територията на общините: Arzano (участъци ZD, ZH, ZI), Crozon (участъци ZA и DL), Elliant (участъци H1, H2, I4), Quimper (частта, съответстваща на територията на бившата община Ergué-Armel), Riec-sur-Bélon (участъци YD и YI), Saint-Coulitz (участък A2), Telgruc-sur-Mer (участък ZA).

5. Връзка с географския район

Ябълковото вино „Cornouaille“ дължи специфичните си характеристики на почвено-климатичните условия на района във взаимодействие с местните сортове, което позволява да се получат ябълки за ябълково вино, които са зрели, с богато съдържание на захари и фенолни съединения. Колективните практики се изразяват по-специално чрез подбора на сортовете и метода на производство на това ябълково вино, получено чрез вторична ферментация в бутилка.

Специфична характеристика на географския район

Географският район на ябълковото вино със ЗНП „Cornouaille“ обхваща 40 общини, намиращи се в департамент Finistère, регион Bretagne. Той се състои от четири участъка: долината на река Aulne, Pays Bigouden, Fouesnant — долината на река Odet, и участъка Pont-Aven.

Характеризира се с неголяма надморска височина, под 100 m, със слънчевия си и много мек океански климат (средна температура по-висока от 10 °C), както и с редовни, но не прекомерни валежи (под 1 100 mm). Насеченият релеф допринася за това голяма част от терена да е защитен от преобладаващите ветрове, което предотвратява преждевременното падане на плодовете през есента.

Най-представителните почви на овощните градини за производство на ябълково вино са почвите, които са се развили върху гранитен субстрат, или докамбрийски почви, често песъчливи. За овощните градини, предназначени за производство на ябълково вино „Cornouaille“, дълбочината на почвите е най-малко 50 cm. Ето защо благодарение на естеството на почвите и климата, този район е подходящ за редовно производство на ябълки за ябълково вино.

По всяка вероятност въвеждането в департамент Finistère на произхождащи от Испания сортове, богати на фенолни съединения, датира от VI век и е станало чрез каботаж по атлантическото крайбрежие или от Ille-et-Vilaine. Този нов растителен материал е довел до значителен технически напредък в производството на ябълково вино. Наличието на фенолни съединения в тези нови сортове действително забавя и предотвратява ферментацията, като улеснява бистренето на мъстта.

След края на кризите, които преживява лозарският сектор, в края на XIX век в регион Bretagne ябълковото вино, с повече или по-малко добавена вода, се превръща в една от ежедневните напитки на селяните, както и на работниците и моряците, докато по това време ябълковото вино, приготвено пo специфична технология (cidre bouché), получено чрез вторична ферментация в бутилка, е празнична напитка, запазена за специални случаи.

Множество писмени документи от онова време свидетелстват за известността на ябълковото вино, произведено в Cornouaille, където се развиват многобройни малки овощни градини, по-конкретно около Fouesnant. По-специално Crochetelle съставя през 1905 г. опис на специфичните сортове в южната част на департамент Finistère.

През XX век нуждите от алкохол за военния сектор водят до ориентиране на овощните градини в регион Bretagne към високодобивни сортове, чието основно качество е високото съдържание на алкохол. След мащабно изкореняване на ябълкови овощни градини непосредствено след войната овощните градини в регион Bretagne преминават през етап на засилено развитие от 80-те години на миналия век насам. Предприятията за производство на ябълково вино, загрижени за доставките си, насърчават земеделските стопани да засаждат овощни градини, в които се отглеждат нискостеблени дървета. Тези градини с високодобивни сортове, които често са възкисели и далеч от традиционните практики, водят до свръхпроизводство на плодове, което отслаби сектора на производство на ябълково вино.

Департамент Finistère обаче остава извън тези промишлени дейности. Неговите овощни градини, които служат основно за производство на ябълково вино, се развиват заедно с туризма в контекста на занаятчийското производство и производството в стопанства на качествено ябълково вино, предназначено за празнични случаи. Публикуването през 1987 г. на указа, с който на производителите на ябълково вино се разрешава да добавят част концентриран сок към сока от пресни ябълки за ябълково вино, провокира реакция от страна на традиционните производители в района на Fouesnant, които виждат в това риск от банализиране на качеството на ябълковото вино. Тогава те подават заявление за признаване на ябълковото вино със ЗНП „Cornouaille“, за да запазят специфичните характеристики и известността на своя продукт, изградени в течение на времето въз основа на традиционните методи на производство. По този начин ябълковото вино „Cornouaille“ се произвежда от местно подбрани сортове, от чист сок от ябълки за ябълково вино, без да се използва концентриран сок, а ферментацията се получава по естествен път благодарение на ферментацията на захарите в бутилката. Тези практики допринасят за развитието на ароматите на ябълковото вино „Cornouaille“.

Специфична характеристика на продукта

„Cornouaille“ е ябълково вино, получено чрез вторична ферментация в бутилка. То има:

— златист до оранжев цвят;

— наситен, но деликатен шумящ характер;

— действително алкохолно съдържание по-високо от 3,5 % и съдържание на захари по-високо от 20 g/l;

— характерен танинов вкус, който се свързва с добрия баланс между сладост и горчивина.

Причинно-следствена връзка

Поради своето местоположение районът на Cornouaille сe ползва от фактори, които са благоприятни за спецификата на отглеждане на ябълковите дървета за ябълково вино. Почвено-климатичните условия в района осигуряват на ябълковите дървета редовното им и достатъчно захранване с вода (по-специално през летния период на растеж на плодовете), благодарение на дълбочината на почвата, която е най-малко 50 cm, на неголямата надморска височина на терените, която ограничава валежите, както и на наличието на тревна покривка. Тези елементи ограничават растежа на дърветата за сметка на качеството на плодовете, които са богати на полезни вещества.

Районът обаче е изложен и на силни ветрове. Освен това практиката е довела до това най-слънчевите и най-добре защитените склонове да бъдат отредени за производството на ябълки за ябълково вино. По този начин ябълките могат да продължат да зреят на дървото през есента.

Така мъстта, получена от ябълки за ябълково вино от местни сортове, които са добре приспособени към средата, е особено богата на захари и танини. Богатото съдържание на захари на мъстта позволява, въпреки необходимостта от захари за вторичната ферментация в бутилка, и без обогатяване, да се произведе ябълково вино с алкохолно съдържание по-високо от 3,5 % об. и остатъчни захари, превишаващи 20 g/l.

Комплексните аромати на ябълковото вино „Cornouaille“ се дължат на традиционния метод на производство, който производителите от района са успели да усъвършенстват и съхранят: избор на сортовете, използване само на чист сок от ябълки за ябълково вино, вторична ферментация в бутилка. Компонентът на горчивина и структурата на ябълковото вино се получават чрез използване на купажиране, състоящо се главно от фенолни сортове. Тези сортове, които представляват дял от най-малко 70 %, преобладават в овощните градини на района на Cornouaille и са резултат основно от местен подбор в продължение на векове, като например сортовете Beleien, C’Huéro Briz, Prat Yod или Trojenn Hir. Фенолните съединения или танини също така придават на ябълковото вино неговия златист до оранжев цвят.

И накрая ябълковото вино „Cornouaille“ дължи деликатния си шумящ характер на начина на производство чрез вторична ферментация в бутилка, който традиционно е запазен за празничните напитки. Освен естествения шумящ характер, ферментацията в бутилка позволява да се развият ароматите на ябълковото вино и допринася за постигане на неговата комплексност.

Препратка към публикуваната спецификация

(член 6, параграф 1, втора алинея от настоящия регламент)

https://extranet.inao.gouv.fr/fichier/CDC-Cornouaille-modifié-20191219-Vconsolidé.pdf

(1) ОВ L 343, 14.12.2012 г., стр. 1.